
Bajke za odrasle i druge
supstance







Čarobnjak iz
Oza

Bilo je
tačno dvanaest časova i masa se skupila na glavnom trgu u gradu
Kuntasu u Severnom Ozu. Gospodin nadmenog držanja, u skupom odelu i
sjajnim crnim cipelama, izašao je iz crnog Mercedesa i stupio na
pozornicu napravljenu od nekoliko drvenih dasaka. Bio je to Duo
Karparo, predsednik Severnog Oza, male zemlje u Tihom okeanu koja
se na jugu graniči sa Južnim Ozom. Karparo se doimao pospanim, čak
pomalo mamurnim, a plavi tupe na njegovoj glavi bio
je postavljen ukrivo.
Stao je ispred mikrofona i pogledao u masu.

- Test
je'n dva! - viknuo je u
mikrofon. Mikrofon je zapištao.

Deset hiljada ljudi
je ćutalo i gledalo u njega, sa nestrpljenjem očekujući govor
predsednika Dua Karpara. Nastupila je mrtva tišina. Predsednik
Karparo pogledao je u nebo, pa u masu i duboko udahnuo. Prišao je
bliže mikrofonu i taman kad je hteo da otpočne svoj veliki govor iz
njegovog grla izleteo je vazduh i napravio zvuk nalik na žablji
kreket. Karparo je podrignuo u mikrofon.

Masa je
počela da se mršti, zviždi i negoduje. Karparo je napravio gest
rukama pokušavajući da smiri masu, ali se nije izvinjavao. Nije se
čak ni nasmešio, već je namršteno preturao džepove. Iz levog džepa
izvadio je papirić na kom je bio napisan njegov govor. Podigao je papir ispred sebe i
rekao:

- Dame i gospodo!
Poštovani zemljaci!

Mi ćemo napraviti
Severni Oz ponovo velikim! -

Iz mase je poletelo
jedno jaje. Neko je gađao predsednika. On se, na sreću, izmakao i
nastavio svoj govor.

- Južni Oz treba da
se pripazi, inače će osetiti naš bes i našu vatru! Dok sam ja
predsednik, Južni Oz neće nauditi ni jednom stanovniku ove zemlje
koja će ponovo biti velika. Sa našim privrednim rastom i
investicijama koje iznose milijarde i milijarde dolara, naša zemlja
će čvrsto stajati na nogama! - govorio je predsednik
Karparo.

Tada je iz mase
poletelo još jedno jaje i pogodilo predsednika tačno u glavu. Nakon
toga, usledilo je još jedno jaje, pa još jedno, a onda i jedan
paradajz...Za kratko vreme, besan narod zatrpao je predsednika Dua
Karpara pokvarenim povrćem.

- Dosta
nam je političara! - čulo se iz mase.

- Gotovi
ste! - orilo
se.

- Hoćemo
promene! - vikali su
ljudi u glas.

Besna masa nasilno
je sklonila predsednika Karpara nazad u njegov Mercedes i pustila
da ga automatski vozač odveze negde daleko van granica Severnog
Oza. Narod je bio konačno slobodan. Prognali su poslednjeg
političara koji im je zagorčavao život svojom praznom retorikom.
Ljudi su slavili, pevali pesme o miru i zakleli su se da će narod
Južnog Oza tretirati kao svoju braću. Hor Severnog Oza stao je tik
uz granicu sa Južnim Ozom i zapevao pesmu pomirenja:

-
Kada Mesec bude u sedmoj
kući

i Jupiter se
poravna sa Marsom

onda će mir voditi
planete

i
ljubav će upravljati zvezdama!
-

Da stvar
bude još interesantnija, u Južnom Ozu se upravo dešavao isti
scenario. Južni Oz proterao je sve svoje političare i radosno
slavio novo doba mira i slobode. Narod Južnog Oza pohrlio je u
Severni Oz da sa svojom braćom peva pesmu o Dobu Vodolije koje će
doneti mir i prosperitet.

Političari su bili jedini koji su stajali na putu dvaju država
da se ujedine i da u svoj svojoj sili i snazi sagrade jedno bolje
društvo u kom niko neće patiti zbog nemaštine. Političari su bili
glavni krivci za sve, tvrdio je narod Južnog i Severnog Oza. Bez
političara, nastaće utopija. Bez političara, nastaće mir. - Bez vođe, svako od nas
će biti jedan mali vođa čija će uloga u razvoju civilizacije našeg
društva biti od nemerljivog značaja. - govorili su. Ali, ostalo je
otvoreno samo jedno pitanje: kako objediniti sve te male vođe,
hiljade i hiljade ljudi sa različitih delova velikog ostrva, u
jedinstveni mehanizam koji će upravljati Južnim i Severnim
Ozom?

A onda su se
dosetili: računar! U glavni grad Severnog Oza postavili su ogromnu
skalameriju nalik na Tjuringovu mašinu. To je bio centralni računar
povezan sa svim računarima u Severnom Ozu i generisao je mišljenje
svakog čoveka u jednu jedinstvenu celinu na osnovu koje je, onako
nepristrasno i objektivno kako to samo mašina ume, donosio odluke o
upravljanju državom. Računar je bio toliko pametan da nije
generisao samo podatke koje ljudi žele da mu prikažu, niti je
podrazumevao prosto glasanje sa "da" i "ne". Ovo je bio poseban
računar koji je generisao sve aktivnosti ljudi na računarima:
njihove statuse na Fejsbuku, Tviteru, njihove mejlove, fotografije,
datoteke i slično. Na osnovu tih podataka, računar je pravio
jedinstvenu ličnost svakog stanovnika Severnog Oza i predviđao šta
bi ta ličnost istinski želela u vezi sa konkretnim društvenim i
državnim pitanjima. Na osnovu sume svih ličnosti, računar je pravio
presek i iznosio output koji je, u manjoj ili većoj meri, odražavao
volju naroda. Zbog svoje preciznosti, brzine i moći, ovaj čudesni
računar nazvan je "Čarobnjakom iz Oza".

Severni Oz je
poklonio patent Južnom Ozu koji je ubrzo napravio isti takav
računar. Računar je bio nepogrešiv, a civilizacija je uznapredovala
toliko brzo da je utopija, po prvi put u istoriji, bila
izvesna.

A onda
je Gordon Prajs odlučio da provede mirno popodne na
reci.

Gordon
Prajs bio je dvadesetjednogodišnji mladić i živeo je u Severnom
Ozu. On je bio sanjar i voleo je da čita stare romane. Ponekad je
izlazio u grad u crnom kaputu, glumeći junaka iz starih
crno-belih filmova, nestrpljiv
da sretne svoju ženu svog života, svoju femme fatale. Umesto žene
svog života, uvek je sretao nekakve dosadne pisce vikend-trilera i
pop muzičare sa kojima je pio do zore. Onda bi se obično pijan
vratio kući, legao u krevet i mislio o svom životu. Jeste, ovo je
utopija. Jeste, život mu je lep. Ali život mu je toliko ravan. Nema
ničega. Nema vatrene žene njegovog života koja će ga primiti u sebe
glasno uzdišući u toploj strasti. Nema muzike u kojoj trešte basovi
i bubanj udara u ritmu divljeg srca. Nema depresivnih pisaca. Nema
magije.

Gordonu Prajsu bilo
je veoma dosadno i te nedelje je odlučio da provede mirno popodne
na reci žvaćući travu. Naime, u nekoj staroj knjizi čitao je o
ljudima koji su žvakali posebnu vrstu crne trave koja im je
otvorila vrata sveta magije. Neki su čak, pod uticajem crne trave,
mogli da predvide budućnost. Neki su, priča se, umirali i ponovo
oživljavali. Neki su videli boga.

Tako je
Gordon Prajs sedeo pored reke i sunčao se na povetarcu, držeći u
levoj ruci snop crne trave. Bio je pomalo uplašen, ali je
radoznalost nadjačala strah. Uzeo je jednu travku, stavio ju je u
usta i sažvakao. Ništa se nije desilo. Onda je uzeo još jednu i još
jednu i još jednu. Razočaran zato što nije upoznao boga, Gordon je
polako krenuo kući, a onda ga je nešto oborilo na zemlju. Bio je to
spektar svih boja koje postoje. I to nisu bile samo boje vidljive
ljudskom oku, već sve boje univerzuma. Video je zakličastu boju.
Video je nezamislivu kanjie boju. Video je, između limun žute i
sunčane žute, boju koja
se zvala ra. Bila je to najlepša boja koju je univerzum mogao da
stvori.

Nakon što je
Gordona preplavio osećaj nezamislive radosti zbog svih tih magičnih
boja, pred očima mu se pojavilo nešto sasvim drugačije. Bila je to
eksplozija bombe. Video je ljude kako umiru, kako gore u vatri
pakla kog je napravila ljudska ruka. Video je narode koji su
ubijali jedni druge bez razloga, samo zato što je neki Vođa tako
želeo. Video je užase starog čovečanstva i osetio nezamislivu
ljudsku patnju.

Gordon Prajs je
video prošlost. Ali, on to nije znao. On je mislio da je video
budućnost. Zato je, u panici, otrčao na gradski trg, stao na staru
pozornicu od nekoliko dasaka i viknuo: - Ljudi! Oni napadaju!
-

- Ko napada? -
pitala je jedna žena iz mase.

- Južni Oz! Južni
Oz nas napada. Baciće bombu! Gorećemo! Oh, mi ćemo...mi ćemo patiti
onako kako ne možemo ni da zamislimo patnju! - rekao je Gordon
Prajs i zatim briznuo u plač.

Narod Severnog Oza
bio je vrlo uznemiren. Zato su ljudi odlučili da se obrate
svemogućem računaru za pomoć. Uneli su u računar sledeći
kod:

system.out.println
("Da li će nas Južni Oz bombardovati?");

Računar je odmah
odgovorio i na plavom ekranu je belim slovima stajalo ispisano "ne
znam".

Tada je neko iz
mase zaključio da računar ne može da zna šta se dešava u Južnom
Ozu. On se bavi samo unutrašnjim pitanjima Severnog Oza.
Jednostavno, tako je programiran. Zato je potrebno preformulisati
pitanje. Zbog toga je novo pitanje računaru glasilo:

system.out.println
(""Da li mi treba da napadnemo Južni Oz?");

Računar
je odmah odgovorio:
"ne".

- Hakovani smo! -
uzviknula je jedna žena iz mase - Južni Oz nam je hakovao
Čarobnjaka! Hoće da nas napadnu! -

Jedna
devojka se onesvestila. Nekoliko momaka je pritrčalo da joj donesu čašu vode. Par mudrih
staraca stali su ispred ekrana računara i počeli da smiruju
paniku.

- Ljudi, ljudi! -
viknuo je jedan od mudrih staraca - Ne brinite! Otkrili smo njihove
planove na vreme, možemo da reagujemo dok još nije kasno. Sazvaćemo
veće za vanredne situacije i isplanirati naš sledeći korak. Samo
mirno i bez panike. Samo mirno i, ja vam obećavam, Severni Oz će
ponovo biti veliki! -

Novooformljeno veće staraca sastojalo se od pet članova.
Predsednik veća po imenu Treo Karparo predsedavao je sednicom veća puna tri sata. Na
kraju je, u 23h uveče, izašao pred narod sa konačnom odlukom: iz
muzeja će biti izvađena bomba koja će biti upotrebljena za
preventivnu odbranu od Južnog Oza.

23. septembra 2022.
godine Severni Oz je bombardovao glavni grad Južnog Oza. Nekoliko
dana kasnije Južni Oz je uzvratio udarac. Počeo je rat. Zlatno doba
Vodolije bilo je zvanično završeno, a Gordonu Prajsu više nije bilo
dosadno.

Istina,
Gordon Prajs nije imao više šta da čita: sve stare knjige
pisaca koje je voleo izgorele
su u vatri. Nije više imao ni drugove. Gubio ih je na frontu jednog
po jednog. Nikada nije upoznao svoju femme fatale. Ali mu, usled
straha od novog bombardovanja, zaista ni u jednom trenutku nije
bilo dosadno.

Gordon Prajs
poginuo je u oktobru 2022. godine u dvadeset i trećoj godini
života. Iste godine, računar poznat kao "Čarobnjak iz Oza" izgoreo
je u požaru. Priča se da je, dok je goreo, računar na svom plavom
ekranu belim slovima ispisao poslednje reči:

output.print ("Vi
ste potpuni idioti.");



Pepeljuga

Ona nikad nije imala ime.

U gradu u kom se rodila, kog se već
jedva i seća, dali su joj nadimak Pepeljuga. Rodila se među
bezimenima, u zemlji velikog siromaštva čije su granice bile
opasane žicom neprijateljstva.

Pepeljuga je bila naročito lepa. Kosa
joj je bila plava, a oči kafeno tamne. Lice joj je, iako izjedeno
brigom, izgledalo nežno i naivno. Sa dvadeset i dve godine završila
je studije uz rad i imigrirala je iz svoje bezimene zemlje u
potrazi za srećom.

Bila je sreda, dvadeset i četvrti
septembar, kada je Pepeljuga proslavila svoj trideset i prvi
rođendan. I dalje je bila mladolika i lepa. Sijala je kao vedre
letnje zvezde gotovo nesvesna utiska koji svojom lepotom ostavlja
na druge. Tog dvadeset i četvrtog septembra sedela je u svom
iznajmljenom stanu u Londonu i palila svećicu na jeftinom kolaču od
šlaga i keksa kog je kupila u pekari kad se vraćala sa posla. "Pa,
srećan mi rođendan.", pomislila je, a zatim uzdahnula. Osvrnula se
oko sebe, sabirajući utiske o svom životu u maloj podstanarskoj
sobi u potkrovlju.

Kroz tanku zavesu provlačio se snop
mesečine i svetlost vedre noći dajući njenoj sobi magičnu, plavu
boju. Pepeljuga je pogledala u prozor sa kog je bila oderana farba,
a zatim u pauka koji se uselio u levi ugao plafona. Posmatrala je
svoj mali kutak: stari luster, računar, prazni zidovi bez uspomena

